Tumat panambaian bulan puasa sampai sapuluh hari puasa bilang tabanyak di kamar balakang haja bahinip bila siang hari.
Imbah kamarian, kaluar inya pada kamar. Bila kaluar pada kamar tu pina sigar pang.
Pas partangahan bulan puasa, kada dikira-kira mintuha Palui nang di kampung datang bailang.
“Aku handak manamuni cucuku. Aku umpat bamalam di sini lah. Salajuran aku handak marasani bapuasa di kuta,” ujar sidin.
Imbah basisimpun, mintuha Palui mancari ka Palui. “Mana Palui nih, kada talihat. Bahaluat di langgar kah Luh?” ujar sidin manakuni bini Palui.
“Kada bah ai. Ada ai tuh di kamar balakang. Guring kalu imbah bazuhur tadi,” ujar bini alui manyahuti.
Imbah bapapandiran, Bini Palui bahancap tulak ka pasar handak batutukar gasan babuka puasa. Pas handak tulak, inya manggarak Palui di kamar balakang.
Lawas dikiyau kada sing cungulan jua Palui. Imbah parak satangah jam hanyar kaluar pada kamar. “Lui, aku guring di kamar balakang haja. Aku handak bamalam di sini,” ujar mintuha Palui.
“Pian di kamar muka haja bah ai. Di sini bahamburan,” sahut Palui.
“Kada. Aku asa nyaman amun guring di kamar balakang ni. Kamar muka tu imbah anu aku kahumapan,” ujar sidin pulang sambil masuk mambawa buntalan ka kamar.
Sidin langsung maampar tapih bahalai di lantai. “Nah... aku handak guring di bawah haja. Kada nyaman guring di tilam, humap,” ujar sidin pulang.
Malihat mintuhanya barabah di lantai, kada ka pagguringan Palui makinnya pina galagapan. Imbah itu inya langsung bajauh maninggalakan mintuhanya nang mulai bapajam handak guring.
Kada lawas imbah itu, timbul tadangar gadangkaran di kamar balakang. Mintuha Palui bahalulung saling nyaringan. Sidin kaluar tumatan kamar sambil bagaru bahimat. Hibak samut gatal di awak sidin.
“Hau.. kanapa maka aku dihurung samut gatal. Kanapa pina basamut banar di kamar tu,” ujar sidin sambil bakipuh.
Bini Palui nang hanyar bulik matan pasar, hancap masuk ka kamar mangibah sambil manyapui samut nang basapai di lantai. “Baaaahhh... Ka sini pang pian satumat,” bini Palui bakuciak mangiyau Palui. Palui bamara sambil batunduk ha.
“Cucuk ai basamut. Amun hibak wadai di bawah ranjang. Ada es satrup wan mi goreng. Bakas pabila ini bah?” ujarnya manakuni Palui.
Imbah dianyaki bahimat hanyar Palui basuara. “Iih ma ai.. itu bakas aku tadi, aku kada puasa,” ujar Palui kasusupanan.
“Cucuk ai bakaras manyuruh aku guring di kamar muka. Sakalinya kamar balakang ni ikam ulah kamar sakadup lah,” ujar mintuha Palui.
Hinip Palui mandangar mintuhanya baucap. Kada sing bunyian lagi kasasusupanan banar inya.
Sumber :http://banjarmasin.tribunnews.com/read/artikel/2011/8/9/94171/Basamut
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn